Nafarroako Parlamentuko Eledunen Batzarrak, 2018ko ekainaren 18an egindako bilkuran, ondoko adierazpena onetsi zuen:

“1. Nafarroako Parlamentuak arbuiatu egiten du Europako Batzordea eta Europar Batasuneko estatuak Europako lurraldean asilo-aukerak murrizten saiatzea.

2. Nafarroako Parlamentuak arbuiatu egiten du Europako lurraldetik gero eta etorkin eta errefuxiatu gehiago kanporatzea, beren jatorriak seguruak ez direla jakinda ere.

3. Nafarroako Parlamentuak arbuiatu egiten du Europar Batasuneko kanpo eta barne mugen militarizazioa, bai eta harresien eta errepresioaren politika eta atxilotze-zentroetako jende-pilaketa ere. Hartara, atzerritarrak barneratzeko zentroak ixteko eskatzen du, ez dutelako gutxieneko bermerik ematen bertan giza eskubideak betetzeari dagokionez.

4. Nafarroako Parlamentuak bere elkartasuna adierazi nahi die errefuxiatuekin eta etorkinekin lan egiten ari diren GKE-ei, eta Mediterraneoan erreskate-lanean ari diren GKE-ei ezarritako jokabide-kodea eta pairatzen ari diren kriminalizazioa salatu nahi ditu.

5. Nafarroako Parlamentuak arbuiatu egiten du Espainiako Estatuak “bero-beroan egindako itzulketak”, eta, hartara, “Mozal Legea” eta Atzerritartasun Legea indargabetzea eskatzen du.

6. Nafarroako Parlamentuak herritarrak babestu eta animatzen ditu Errefuxiatuen Nazioarteko Eguna dela-eta GKE-ek antolatu dituzten ekitaldietan parte har dezaten”.

Iruñean, 2018ko ekainaren 18an

Lehendakaria: Ainhoa Aznárez Igarza